钦定古今图书集成/明伦汇编/官常典/第716卷 > 朱瑞〈弟腾〉
## 钦定古今图书集成/明伦汇编/官常典/第716卷 > 朱瑞〈弟腾〉

按《魏书》本传，“瑞字元龙，代郡桑干人。祖就，字祖成，卒
于沛县令。父惠，字僧生，行太原太守，卒。永安中，瑞贵
达，就赠平东将军、齐州刺史，惠赠使持节、冠军将军、
𢘆州刺史。瑞长厚质直，敬爱人士。孝昌末，尔朱荣引
为其府户曹参军，又为大行台郎中，甚为荣所亲任。
建义初，除黄门侍郎，仍中书舍人。荣恐朝廷事意有
所不知，故居之门下，为腹心之寄。”录前后勋，封阳邑
县开国公，食色一千户。未几，又除散骑常侍、安南将
军，黄门如故。丁父忧去官。诏起复任，除青州大中正。
及元颢内逼，瑞启劝北幸，乃从驾于河阳。除侍中、征
南将军，兼吏部尚书，改封北海郡开国公，增邑一千
户。庄帝还洛，加卫将军、左光禄大夫，又改封乐陵郡
开国公，仍侍中。瑞虽为尔朱荣所委，而善处朝廷之
间，庄帝亦赏遇之。曾谓侍臣曰：“为人臣当须忠实，至
如朱元龙者，朕待之亦不异馀人。”瑞启乞三从之内
并属沧州乐陵郡。诏许之，仍转沧州大中正。瑞始以
青州乐陵有朱氏，意欲归之，故求为青州中正；又以
沧州乐陵亦有朱氏，而心好河北，遂乞移属焉。寻加
车骑将军。尔朱荣死，瑞与世隆俱北走。既而以庄帝
待之素厚，且见世隆等并无雄才，终当败丧，于路乃
还。帝大悦，执其手曰：“社稷忠臣，当须如此。”尔朱天光
拥众关右，帝欲招纳之，乃以瑞兼尚书左仆射，为西
道大行台，以慰劳焉。既达长安，会尔朱兆入洛，复还
京师。都督斛斯椿先与瑞有隙，数谮之于世隆。世隆
性多忌，且以前日乖异，忿恨更甚。普泰元年七月，遂
诛之，时年四十九。太昌初，赠使持节、骠骑大将军、开
府仪同三司、青州刺史，谥曰恭穆。子孟引，袭封。齐受
禅，例降。瑞弟腾，字神龙。建义初，为龙骧将军、大都督
司马，又封泾阳县开国男，食邑二百户，累迁中军将
军、光禄大夫。与瑞同遇害。太昌初，赠沧州刺史。